《江上观野烧》
明代·李之世

黑云叆叇天模糊，火龙衔烛照幽衢。却讶蚩尤喷紫雾，翻疑鲛室弄明珠。

卓起弥天锦步障，撒开大地红氍毹。螺髻新妆初洗黛，峨眉淡晕亦施朱。

映日扶桑高万丈，红楼十二遥相向。浮来金海漾荣光，影入银河添新浪。

惊起天鸡五夜啼，银蟾半落玉绳低。江静老骊眠不稳，露寒惊鹊夜难栖。

带陇连岗同一色，此时目断思乡客。渔火疑萤望不分，空月如霜照愈白。

沙雁嘹嘹向夜鸣，舟人火里认山城。残叶原头捲欲尽，湿云洞口烧无声。

孤蓬飘荡无南北，可似游人江上迹。已将凉燠付浮烟，还悟生身同火宅。

浩劫炎炎烬亦寒，世界应同幻影观。侵晓推篷试一望，青山依旧郁巑岏。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。